b'\n_START_ARTICLE_\nJokke & Valentinerne\n_START_SECTION_\nHistorie\n_START_PARAGRAPH_\nGruppa oppstod i 1982, og utgjorde sammen med deLillos, Raga Rockers og DumDum Boys en markant b\xc3\xb8lge i norsk rockehistorie p\xc3\xa5 slutten av 1980-tallet. Disse bandene er kjent som \xc2\xabde fire store i norsk rock\xc2\xbb. Felles for gruppene var p\xc3\xa5virkningen av musikalske former som punk, visesang, jazz og amerikansk s\xc3\xb8rstatsrock i tillegg til \xc3\xa5 bruke norsk som spr\xc3\xa5k i sangtekstene. _NEWLINE_Musikalsk var Jokke & Valentinerne kjent som et ganske r\xc3\xb8lpete party-band, med stort rom for improvisasjoner som gav bandets konserter et element av spontanitet og bare delvis kontrollert kaos. Bandet fikk Spellemannprisen 1991 i klassen rock for albumet Frelst!._NEWLINE_Formelt ble bandet oppl\xc3\xb8st i 1994, etter utgivelsen av Alt kan repeteres. I \xc3\xa5rene som fulgte ble det imidlertid stadig avholdt sporadiske gjenforeningskonserter, i all hovedsak i Oslo-omr\xc3\xa5det._NEWLINE_Foruten soloalbumet Nykter, fortsatte Joachim Nielsen i samme musikalske stil med bandet The Tourettes, best\xc3\xa5ende av ungdomsvenner og Petter Baarli fra bandet Backstreet Girls. Sammen ga de ut platene Trygge Oslo (1997) og Billig lykke (1999)._NEWLINE_Nielsens bror Christopher Nielsen er serietegner, og skapte gruppens visuelle image (covere, plakater, T-skjorter) med en tegnestil som var enda mer r\xc3\xb8lpete og grov enn musikken. _NEWLINE_Etter Joachim Nielsens d\xc3\xb8d i 2000 opptrer de gjenlevende bandmedlemmene kun sporadisk sammen, da i hovedsak i tributebandet Valentourettes, som best\xc3\xa5r av tidligere medlemmer fra b\xc3\xa5de Valentinerne og The Tourettes. _NEWLINE_I november 2009 ble livealbumet Levende (s\xc3\xa5 lenge det varer)... gitt ut. Albumet inneholder opptak fra en konsert p\xc3\xa5 Sentrum Scene i Oslo lille julaften 1996. Opptakene ble f\xc3\xb8rst forkastet av bandet, men dukket opp igjen i 2008 og ble deretter mikset og gitt ut._NEWLINE_I 2011 ble bandet innvalgt i Rockheim Hall of Fame sammen med a-ha, \xc3\x85ge Aleksandersen, Wenche Myhre og Alf Pr\xc3\xb8ysen.'